ระเบียบสำนักงานคณะกรรมการกฤษฎีกา ว่าด้วยการจัดสวัสดิการสำนักงานคณะกรรมการกฤษฎีกา พ.ศ. 2552

ระเบียบสำนักงานคณะกรรมการกฤษฎีกา

ระเบียบสำนักงานคณะกรรมการกฤษฎีกา
ว่าด้วยการจัดสวัสดิการสำนักงานคณะกรรมการกฤษฎีกา
พ.ศ. ๒๕๕๒

เพื่อให้การจัดสวัสดิการภายในสำนักงานคณะกรรมการกฤษฎีกามีประสิทธิภาพอันมีผลเป็นการเสริมสร้างขวัญและกำลังใจในการปฏิบัติงานของข้าราชการ
ลูกจ้างประจำ และพนักงานราชการของสำนักงานคณะกรรมการกฤษฎีกา

อาศัยอำนาจตามความในข้อ
๙ (๒) แห่งระเบียบสำนักนายกรัฐมนตรี ว่าด้วยการจัดสวัสดิการภายในส่วนราชการ พ.ศ.
๒๕๔๗ คณะกรรมการสวัสดิการสำนักงานคณะกรรมการกฤษฎีกาวางระเบียบไว้ ดังต่อไปนี้

ข้อ ๑ 
ระเบียบนี้เรียกว่า ระเบียบสำนักงานคณะกรรมการกฤษฎีกา
ว่าด้วยการจัดสวัสดิการสำนักงานคณะกรรมการกฤษฎีกา พ.ศ. ๒๕๕๒

ข้อ ๒ 
ระเบียบนี้ให้ใช้บังคับตั้งแต่วันที่ ๒๒ เมษายน พ.ศ. ๒๕๕๒ เป็นต้นไป

ข้อ ๓ 
ให้ยกเลิก
(๑)
ระเบียบสำนักงานคณะกรรมการกฤษฎีกา ว่าด้วยการเบิกจ่ายและเก็บรักษาเงินสวัสดิการ
พ.ศ. ๒๕๑๙
(๒)
คำสั่งสำนักงานคณะกรรมการกฤษฎีกา ที่ ๑/๒๕๐๙ เรื่อง
การช่วยเหลือสวัสดิการข้าราชการและลูกจ้างในสำนักงานคณะกรรมการกฤษฎีกา ลงวันที่ ๓๑
สิงหาคม พ.ศ. ๒๕๐๙
(๓)
คำสั่งสำนักงานคณะกรรมการกฤษฎีกา ที่ ๑/๒๕๑๑ เรื่อง
การช่วยเหลือข้าราชการและลูกจ้างในสำนักงานคณะกรรมการกฤษฎีกา ลงวันที่ ๑ มกราคม
พ.ศ. ๒๕๑๑
(๔)
คำสั่งสำนักงานคณะกรรมการกฤษฎีกา ที่ ๒๓๑/๒๕๔๔ เรื่อง
การช่วยเหลือสวัสดิการข้าราชการและลูกจ้างในสำนักงานคณะกรรมการกฤษฎีกา ลงวันที่ ๒๑
พฤศจิกายน พ.ศ. ๒๕๔๔
บรรดาระเบียบหรือคำสั่งอื่นในส่วนที่มีกำหนดไว้แล้วในระเบียบนี้
หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๔ 
ในระเบียบนี้
สวัสดิการ หมายความว่า กิจกรรมหรือกิจการใด ๆ
ที่สำนักงานคณะกรรมการกฤษฎีกาจัดให้มีขึ้นตามข้อ ๗
สมาชิก หมายความว่า
สมาชิกสวัสดิการสำนักงานคณะกรรมการกฤษฎีกา
คณะกรรมการสวัสดิการ หมายความว่า
คณะกรรมการสวัสดิการสำนักงานคณะกรรมการกฤษฎีกา
ประธานกรรมการ หมายความว่า
ประธานกรรมการสวัสดิการสำนักงานคณะกรรมการกฤษฎีกา
กรรมการ หมายความว่า
กรรมการสวัสดิการสำนักงานคณะกรรมการกฤษฎีกา
เหรัญญิก หมายความว่า
เหรัญญิกของสวัสดิการสำนักงานคณะกรรมการกฤษฎีกา
กองทุนสวัสดิการ หมายความว่า
กองทุนสวัสดิการสำนักงานคณะกรรมการกฤษฎีกา
สำนักงาน หมายความว่า สำนักงานคณะกรรมการกฤษฎีกา
เลขาธิการ หมายความว่า เลขาธิการคณะกรรมการกฤษฎีกา

ข้อ ๕ 
ให้ประธานกรรมการสวัสดิการสำนักงานคณะกรรมการกฤษฎีการักษาการตามระเบียบนี้

หมวด ๑

การจัดสวัสดิการ

ข้อ ๖ 
การจัดสวัสดิการของสำนักงานมีเป้าหมายเพื่อก่อให้เกิดการดำเนินการจัดกิจกรรมหรือการให้บริการที่เป็นประโยชน์แก่สมาชิก
ตลอดจนส่งเสริมและสนับสนุนให้เกิดความสามัคคีและความสัมพันธ์อันดีระหว่างสมาชิก

ข้อ ๗ 
สำนักงานอาจจัดให้มีสวัสดิการประเภทต่าง ๆ ได้ ดังต่อไปนี้
(๑)
การออมทรัพย์
(๒)
การให้กู้เงิน
(๓)
การเคหะสงเคราะห์
(๔)
การฌาปนกิจสงเคราะห์
(๕)
การกีฬาและนันทนาการ
(๖)
การให้บริการของร้านค้าสวัสดิการ
(๗)
การฝึกวิชาชีพเพื่อเสริมรายได้หรือลดรายจ่ายให้แก่สมาชิก
(๘)
การสงเคราะห์สมาชิกในด้านอื่น ๆ เช่น เงินช่วยค่าอาหาร เงินช่วยค่าเดินทาง
เงินช่วยค่าเครื่องแบบหรือเครื่องแต่งกาย เงินทุนการศึกษา
หรือเงินสงเคราะห์ผู้ประสบภัย
(๙)
กิจกรรมหรือสวัสดิการประเภทอื่นตามที่คณะกรรมการสวัสดิการอนุมัติด้วยความเห็นชอบของเลขาธิการ
(๑๐)
กิจกรรมหรือสวัสดิการประเภทอื่นที่คณะกรรมการสวัสดิการตามระเบียบสำนักนายกรัฐมนตรี
ว่าด้วยการจัดสวัสดิการภายในส่วนราชการ พ.ศ. ๒๕๔๗
เห็นสมควรให้จัดเพิ่มขึ้นสำหรับส่วนราชการต่าง ๆ

ข้อ ๘ 
การจัดสวัสดิการตามข้อ ๗
ให้คณะกรรมการสวัสดิการคำนึงถึงสภาพและลักษณะของภารกิจของสำนักงาน ความต้องการของสมาชิก
จำนวนเงินทุนและศักยภาพในการจัดสวัสดิการประกอบด้วย

ข้อ ๙ 
การจัดสวัสดิการเรื่องใดที่มีความสำคัญและมีลักษณะเฉพาะคณะกรรมการสวัสดิการอาจกำหนดให้แยกการบริหารจัดการ
โดยมอบหมายให้บุคคลหรือคณะบุคคลเป็นผู้รับผิดชอบการดำเนินการเป็นการเฉพาะก็ได้  ทั้งนี้
ให้คณะกรรมการสวัสดิการประกาศให้สมาชิกทราบโดยทั่วกัน
ให้ผู้รับได้มอบหมายให้รับผิดชอบการดำเนินการสวัสดิการเรื่องใด
จัดให้มีการจัดทำบัญชีรับจ่ายเงินในการจัดสวัสดิการเรื่องนั้น
และรายงานผลการดำเนินการต่อคณะกรรมการสวัสดิการทุกรายไตรมาส เมื่อคณะกรรมการพิจารณาเห็นชอบแล้ว
ให้นำรายงานดังกล่าวประกาศให้สมาชิกทราบโดยทั่วกัน

ข้อ ๑๐ 
ให้กองทุนสงเคราะห์ข้าราชการและลูกจ้างประจำ สำนักงานคณะกรรมการกฤษฎีกา
เพื่อการออมทรัพย์และการให้กู้เงินแก่ข้าราชการและลูกจ้างประจำของสำนักงาน
ที่มีอยู่ในวันที่ระเบียบนี้ใช้บังคับ เป็นสวัสดิการที่ให้แยกการบริหารจัดการตามข้อ
๙
การดำเนินการและการบริหารจัดการกองทุนตามวรรคหนึ่ง
ให้เป็นไปตามระเบียบหรือข้อบังคับว่าด้วยการนั้นที่ใช้บังคับอยู่แล้วในวันที่ระเบียบนี้ใช้บังคับ
และหากมีการแก้ไขเพิ่มเติมระเบียบหรือข้อบังคับดังกล่าว ให้ส่งสำเนาระเบียบหรือข้อบังคับที่แก้ไขเพิ่มเติมแล้วให้แก่คณะกรรมการสวัสดิการโดยไม่ชักช้า
ผู้รับผิดชอบการดำเนินการและการบริหารจัดการกองทุนตามวรรคหนึ่งในวันที่ระเบียบนี้ใช้บังคับ
ให้ถือว่าเป็นผู้ได้รับมอบหมายตามข้อ ๙

ข้อ ๑๑ 
การจัดสวัสดิการในเชิงธุรกิจต้องเป็นไปเพื่อประโยชน์แก่สวัสดิการและสำนักงาน
โดยสอดคล้องกับหลักเกณฑ์ตามระเบียบสำนักนายกรัฐมนตรี
ว่าด้วยการจัดสวัสดิการภายในส่วนราชการ พ.ศ. ๒๕๔๗  ทั้งนี้ ตามหลักเกณฑ์ วิธีการ
และเงื่อนไขที่คณะกรรมการสวัสดิการกำหนด

ข้อ ๑๒ 
การดำเนินการของคณะกรรมการสวัสดิการตามข้อ ๙ ข้อ ๒๔ ข้อ ๒๗ วรรคสอง และข้อ
๒๙ ต้องเสนอเลขาธิการเพื่อพิจารณาให้ความเห็นชอบ

หมวด ๒

สมาชิก

ข้อ ๑๓ 
สมาชิกมี ๓ ประเภท คือ
(๑)
สมาชิกสามัญ ได้แก่
ผู้ซึ่งได้รับการบรรจุและแต่งตั้งเป็นข้าราชการและลูกจ้างประจำของสำนักงาน
(๒)
สมาชิกวิสามัญ ได้แก่ ผู้ซึ่งได้รับแต่งตั้งเป็นพนักงานราชการของสำนักงาน
(๓)
สมาชิกสมทบ แบ่งออกเป็น
(ก)
สมาชิกสมทบทั่วไป ได้แก่
สมาชิกสามัญหรือสมาชิกวิสามัญที่พ้นจากการปฏิบัติงานในสำนักงานแล้วและแสดงความจำนงสมัครเป็นสมาชิก
ในกรณีของสมาชิกวิสามัญต้องเป็นสมาชิกวิสามัญมาแล้วไม่น้อยกว่าสองปีก่อนพ้นจากการปฏิบัติงาน
(ข)
สมาชิกสมทบกิตติมศักดิ์ ได้แก่ สมาชิกสามัญที่พ้นจากการปฏิบัติงานในสำนักงานแล้ว
ซึ่งคณะกรรมการสวัสดิการมีมติรับเป็นสมาชิก และมิใช่บุคคลตาม (ก)

ข้อ ๑๔ 
สมาชิกทุกประเภทไม่ต้องเสียค่าธรรมเนียมสมาชิก

ข้อ ๑๕ 
คณะกรรมการสวัสดิการอาจมีมติให้สมาชิกสมทบพ้นจากความเป็นสมาชิกได้

ข้อ ๑๖ 
สมาชิกสามัญจำนวนไม่น้อยกว่าสองในสามของจำนวนสมาชิกสามัญทั้งหมดมีสิทธิเข้าชื่อเพื่อร้องขอให้คณะกรรมการสวัสดิการพิจารณาดำเนินการ
ดังต่อไปนี้
(๑)
จัดให้มีหรือยกเลิกสวัสดิการประเภทใดประเภทหนึ่ง
(๒)
แก้ไขเพิ่มเติมระเบียบนี้หรือข้อบังคับของคณะกรรมการสวัสดิการ

หมวด ๓

คณะกรรมการสวัสดิการ

ข้อ ๑๗ 
ให้เลขาธิการแต่งตั้งคณะกรรมการคณะหนึ่งเรียกว่า คณะกรรมการสวัสดิการสำนักงานคณะกรรมการกฤษฎีกา ประกอบด้วย
(๑)
เลขาธิการหรือผู้ซึ่งได้รับมอบหมายจากเลขาธิการ เป็นประธานกรรมการ
(๒)
ข้าราชการในสำนักงานซึ่งเลขาธิการแต่งตั้งจำนวนไม่เกินเจ็ดคนเป็นกรรมการ  ทั้งนี้
กรรมการอย่างน้อยหนึ่งคนต้องมีคุณวุฒิหรือประสบการณ์ทางด้านการเงินและบัญชี
(๓)
ผู้แทนสมาชิกซึ่งสมาชิกคัดเลือกกันเองจากข้าราชการจำนวนเจ็ดคนเป็นกรรมการ
(๔)
ผู้รับผิดชอบงานด้านสวัสดิการที่เลขาธิการแต่งตั้งจำนวนหนึ่งคนเป็นกรรมการและเลขานุการ
ให้เลขาธิการแต่งตั้งข้าราชการสำนักงานจำนวนสองคน
เป็นผู้ช่วยเลขานุการ

ข้อ ๑๘ 
กรรมการผู้แทนสมาชิกมีวาระการดำรงตำแหน่งคราวละสองปี
กรรมการผู้แทนสมาชิกผู้ซึ่งพ้นจากตำแหน่งตามวาระอาจได้รับการคัดเลือกอีกได้ แต่จะดำรงตำแหน่งติดต่อกันเกินสองวาระไม่ได้
ในกรณีที่กรรมการผู้แทนสมาชิกพ้นจากตำแหน่งก่อนครบวาระ
ให้ดำเนินการคัดเลือกกรรมการแทน
เว้นแต่วาระการดำรงตำแหน่งของกรรมการเหลืออยู่ไม่ถึงหนึ่งร้อยแปดสิบวัน
จะไม่คัดเลือกกรรมการแทนก็ได้ และในระหว่างนั้นให้ถือว่าคณะกรรมการสวัสดิการประกอบด้วยกรรมการเท่าที่เหลืออยู่

ข้อ ๑๙ 
คณะกรรมการสวัสดิการมีอำนาจหน้าที่ดังต่อไปนี้
(๑)
กำหนดนโยบาย อำนวยการ และจัดการสวัสดิการให้เกิดประโยชน์สูงสุดต่อสมาชิก
(๒)
อนุมัติให้มีการจัดและยุบเลิกการจัดสวัสดิการประเภทต่าง ๆ
(๓)
ควบคุมการรับเงินและใช้จ่ายเงินของกองทุนสวัสดิการ
(๔)
กำหนดอัตราค่าบริการสำหรับการใช้บริการของสวัสดิการ
(๕)
ออกข้อบังคับในการดำเนินการจัดสวัสดิการ
(๖)
อนุมัติการจ้างลูกจ้างของสวัสดิการ ตลอดจนกำหนดค่าตอบแทน การจัดแบ่งงาน
ระเบียบและวิธีปฏิบัติงาน รวมทั้งการจัดระบบการบริหารงานบุคคลของลูกจ้าง
(๗)
อนุมัติหรือมอบอำนาจให้กรรมการคนหนึ่งคนใดเป็นผู้ดำเนินการก่อหนี้ผูกพันหรือลงนามในเอกสารต่าง
ๆ แทนคณะกรรมการสวัสดิการ และจ่ายเงินกองทุนสวัสดิการร่วมกับเหรัญญิก  ทั้งนี้
ตามหลักเกณฑ์ที่คณะกรรมการสวัสดิการกำหนด
(๘)
แต่งตั้งบุคคล คณะบุคคล หรือคณะอนุกรรมการที่เป็นข้าราชการหรือผู้ที่มิใช่ข้าราชการ
เพื่อดำเนินการจัดสวัสดิการให้เป็นไปตามวัตถุประสงค์ของสวัสดิการตามระเบียบนี้
(๙)
ปฏิบัติการอื่นใดที่จำเป็นเกี่ยวกับการจัดสวัสดิการ
หรือตามที่คณะกรรมการสวัสดิการข้าราชการตามระเบียบสำนักนายกรัฐมนตรี ว่าด้วยการจัดสวัสดิการส่วนราชการ
พ.ศ. ๒๕๔๗ หรือคณะรัฐมนตรีมอบหมาย

ข้อ ๒๐ 
ให้มีการประชุมคณะกรรมการสวัสดิการอย่างน้อยสามเดือนต่อหนึ่งครั้ง
การประชุมคณะกรรมการสวัสดิการต้องมีกรรมการมาประชุมไม่น้อยกว่ากึ่งหนึ่งของจำนวนกรรมการที่มีอยู่
จึงจะเป็นองค์ประชุมและลงมติได้
ถ้าประธานกรรมการไม่อยู่ในที่ประชุมหรือไม่สามารถปฏิบัติหน้าที่ได้
ให้ที่ประชุมเลือกกรรมการคนหนึ่งทำหน้าที่ประธานในที่ประชุม

ข้อ ๒๑ 
มติของที่ประชุมให้ถือเสียงข้างมาก ถ้ามีคะแนนเสียงเท่ากัน
ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

ข้อ ๒๒ 
ประธานกรรมการอาจมอบหมายให้กรรมการคนหนึ่งคนใดลงนามในหนังสือ รายงาน
หรือเอกสารอื่นใดแทนก็ได้

ข้อ ๒๓ 
ให้เลขานุการคณะกรรมการสวัสดิการจัดทำรายงานผลการดำเนินการสวัสดิการของรอบปีที่ผ่านมาเสนอคณะกรรมการสวัสดิการเพื่อพิจารณา
และเมื่อคณะกรรมการสวัสดิการพิจารณาเสร็จแล้ว
ให้นำรายงานดังกล่าวประกาศให้สมาชิกทราบโดยทั่วกัน

ข้อ ๒๔ 
ให้คณะกรรมการสวัสดิการมอบหมายให้กรรมการซึ่งมีคุณวุฒิหรือประสบการณ์ด้านการเงินและบัญชี
เป็นเหรัญญิก
คณะกรรมการสวัสดิการอาจเสนอให้เลขาธิการแต่งตั้งเจ้าหน้าที่ของสำนักงานจำนวนไม่เกินสองคนเป็นผู้ช่วยเหรัญญิกก็ได้

ข้อ ๒๕ 
ภายใต้บังคับวรรคสอง
ให้เหรัญญิกมีหน้าที่ดำเนินการเกี่ยวกับการเงินและการบัญชีของสวัสดิการ
รับผิดชอบการรับและจ่ายเงินกองทุนสวัสดิการ
ตลอดจนควบคุมดูแลให้มีการปฏิบัติเกี่ยวกับการเงินและการบัญชีตามระเบียบนี้
การดำเนินการเกี่ยวกับการเงินและการบัญชีของสวัสดิการตามข้อ
๙ ให้เป็นหน้าที่ของเหรัญญิกของกองทุนสงเคราะห์ข้าราชการและลูกจ้างประชำ
สำนักงานคณะกรรมการกฤษฎีกา  ทั้งนี้
ตามหลักเกณฑ์และวิธีการที่กำหนดในระเบียบหรือข้อบังคับของกองทุนดังกล่าว

หมวด ๔

กองทุนสวัสดิการ

ส่วนที่ ๑
ความทั่วไป

ข้อ ๒๖ 
ให้จัดตั้งกองทุนขึ้นเรียกว่า กองทุนสวัสดิการสำนักงานคณะกรรมการกฤษฎีกา แยกต่างหากจากเงินอื่นของสำนักงาน
เพื่อการสะสมทุนและการใช้จ่ายสำหรับการดำเนินการสวัสดิการ

ข้อ ๒๗ 
กองทุนสวัสดิการอาจมีรายได้ ดังนี้
(๑)
เงินที่สำนักงานจัดสรรให้เป็นทุนประเดิม
(๒)
เงินที่ได้รับจากการจัดกิจกรรมหรือการจัดบริการของสวัสดิการ
(๓)
เงินกู้จากสวัสดิการขอส่วนราชการอื่นหรือสถาบันการเงิน
(๔)
เงินที่มีผู้บริจาคเพื่อการจัดสวัสดิการของสำนักงาน
(๕)
เงินอุดหนุนตามที่รัฐบาลหรือหน่วยงานของรัฐจัดสรรให้
(๖)
ดอกผลของเงินตาม (๑) ถึง (๕)
(๗)
เงินรายได้อื่น ๆ
การกู้เงินจากสถาบันการเงินตาม
(๓) ให้เป็นไปตามหลักเกณฑ์และวิธีการที่คณะกรรมการสวัสดิการกำหนด
ผู้บริจาคเงินรายได้ตาม
(๔) อาจกำหนดวัตถุประสงค์ในการบริจาคเงินเพื่อสวัสดิการประเภทใดเฉพาะเจาะจงก็ได้
ในกรณีเช่นนี้
ให้แยกเงินรายได้ดังกล่าวออกเป็นรายการต่างหากแสดงไว้ในงบการเงินของสวัสดิการด้วย

ข้อ ๒๘ 
เงินของกองทุนสวัสดิการให้จ่ายได้ในกรณีดังต่อไปนี้
(๑)
เป็นเงินช่วยเหลือหรือค่าใช้จ่ายในการจัดกิจกรรมหรือกิจการต่าง ๆ ของสวัสดิการ
(๒)
เป็นค่าใช้จ่ายประจำในการบริหารงานของคณะกรรมการสวัสดิการ
(๓)
เป็นค่าตอบแทนลูกจ้างของสวัสดิการตามอัตราที่คณะกรรมการสวัสดิการกำหนด
(๔)
เป็นค่าใช้จ่ายอื่นตามที่คณะกรรมการสวัสดิการมีมติอนุมัติ

ข้อ ๒๙ 
เพื่อประโยชน์ในการปฏิบัติราชการของสำนักงาน
คณะกรรมการสวัสดิการอาจพิจารณาอนุมัติให้ทดรองจ่ายจากเงินกองทุนสวัสดิการเพื่อเป็นค่าใช้จ่ายในการปฏิบัติงานของสำนักงานได้
ในกรณีมีความจำเป็นเร่งด่วนต้องจ่ายเงินโดยเร็ว  ทั้งนี้ ให้เป็นไปตามหลักเกณฑ์ วิธีการ
และเงื่อนไขที่คณะกรรมการสวัสดิการกำหนด
เมื่อสำนักงานได้รับเงินงบประมาณจากทางราชการตามที่ได้เบิกจ่ายจากกรมบัญชีกลางแล้ว
ให้ใช้คืนเงินที่ได้ทดรองจ่ายไปแก่กองทุนสวัสดิการโดยเร็ว

ส่วนที่ ๒
การรับและจ่ายเงิน

ข้อ ๓๐ 
การรับเงินเพื่อส่งเข้าเป็นรายได้ของกองทุนสวัสดิการ
ให้รับเป็นเงินสดหรือรับเป็นเช็ค ดร๊าฟท์ หรือตราสารอย่างอื่น หรือโดยวิธีอื่นใดก็ได้

ข้อ ๓๑ 
ให้เหรัญญิกหรือผู้ซึ่งได้รับมอบหมายจากเหรัญญิก
เป็นผู้รับเงินและออกใบเสร็จรับเงินของกองทุนสวัสดิการไว้เป็นหลักฐานทุกรายการ
แต่ในกรณีที่รับเป็นเช็ค ดร๊าฟท์ หรือตราสารอย่างอื่น หรือโดยวิธีอื่นใด
จะออกใบเสร็จรับเงินได้ต่อเมื่อได้มีการเรียกเก็บเงินหรือรับเงินเข้าบัญชีเงินฝากกองทุนสวัสดิการเรียบร้อยแล้ว

ข้อ ๓๒ 
การสั่งอนุมัติจ่ายเงินของกองทุนสวัสดิการ
ให้เหรัญญิกเสนอต่อคณะกรรมการสวัสดิการพิจารณาเห็นชอบ
แล้วเสนอเลขาธิการอนุมัติต่อไป เว้นแต่กรณีการจ่ายเงินจำนวนไม่เกินห้าพันบาท
ให้เสนอประธานกรรมการเพื่อเสนอเลขาธิการพิจารณาอนุมัติได้
ในกรณีฉุกเฉินเร่งด่วนและเป็นการจ่ายเงินจำนวนไม่เกินห้าหมื่นบาท
ประธานกรรมการอาจเสนอเลขาธิการพิจารณาอนุมัติก็ได้
แล้วให้แจ้งคณะกรรมการสวัสดิการทราบโดยไม่ชักช้า

ข้อ ๓๓ 
การเบิกจ่ายเงินของกองทุนสวัสดิการทุกรายการต้องมีเอกสารใบสำคัญคู่จ่ายประกอบรายการด้วยทุกครั้ง
และมีการบันทึกรายการจ่ายเงินนั้นไว้ในบัญชีเงินสดหรือบัญชีเงินฝากธนาคาร
แล้วแต่กรณี ในวันที่จ่ายเงินนั้น

ข้อ ๓๔ 
การเบิกจ่ายเงินจากบัญชีเงินฝากกองทุนสวัสดิการต้องดำเนินการโดยใช้เช็คของธนาคารที่รับฝากเงินของกองทุนสวัสดิการเท่านั้น
และให้ประธานกรรมการหรือกรรมการที่ได้รับมอบหมายจากคณะกรรมการสวัสดิการจำนวนหนึ่งคน
ร่วมกับเหรัญญิกของสวัสดิการ เป็นผู้มีอำนาจลงลายมือชื่อในเช็ค

ส่วนที่ ๓
การเก็บรักษาเงิน

ข้อ ๓๕ 
ให้เปิดบัญชีเงินฝากกองทุนสวัสดิการไว้กับธนาคารกรุงไทย จำกัด (มหาชน)
หรือธนาคารพาณิชย์อื่นใดตามที่คณะกรรมการสวัสดิการกำหนด

ข้อ ๓๖ 
ให้เหรัญญิกมีอำนาจเก็บรักษาเงินสดได้ไม่เกินหนึ่งหมื่นบาท

ข้อ ๓๗ 
ภายใต้บังคับข้อ ๓๕
เหรัญญิกหรือผู้ที่ได้รับมอบหมายจากเหรัญญิกให้เป็นผู้รับเงิน
มีหน้าที่นำเงินรายได้ของกองทุนสวัสดิการทุกรายการที่ได้รับ
เพื่อเข้าบัญชีเงินฝากกองทุนสวัสดิการภายในวันที่ได้รับ
ในกรณีที่ไม่สามารถดำเนินการได้ภายในวันนั้นให้รีบดำเนินการนำเข้าบัญชีดังกล่าวภายในวันทำการถัดไป
ให้เหรัญญิกจัดทำรายงานการนำเงินเข้าบัญชีเงินฝากกองทุนสวัสดิการทุกเดือนและเสนอคณะกรรมการสวัสดิการทราบเมื่อมีการประชุมคณะกรรมการสวัสดิการ

หมวด ๕

การบัญชีและการตรวจสอบ

ข้อ ๓๘ 
ให้เหรัญญิกจัดทำบัญชีของสวัสดิการในหน้าที่ความรับผิดชอบ โดยแยกประเภทงาน
ลงรายการรับและจ่ายเงิน
และสินทรัพย์และหนี้สินที่เป็นอยู่จริงตามประเภทสวัสดิการพร้อมด้วยข้อความอันเป็นที่มาของรายการดังกล่าว
ตามแนวปฏิบัติด้านการบัญชีของทางราชการ
รวมทั้งจัดทำงบรับจ่ายประจำเดือนเสนอคณะกรรมการสวัสดิการเพื่อทราบ
ก่อนสิ้นเดือนถัดไปด้วย
รอบระยะเวลาบัญชีตามวรรคหนึ่ง
ให้ถือตามปีปฏิทิน

ข้อ ๓๙ 
ให้เหรัญญิกจัดทำงบการเงินของสวัสดิการ ภายในสี่สิบห้าวันนับแต่วันสิ้นรอบระยะเวลาบัญชี

ข้อ ๔๐ 
งบการเงินของกองทุนสงเคราะห์ข้าราชการและลูกจ้างประจำ
สำนักงานคณะกรรมการกฤษฎีกา
ให้เหรัญญิกของกองทุนดังกล่าวจัดทำงบการเงินแยกต่างหากจากงบการเงินของสวัสดิการ
โดยให้ดำเนินการให้แล้วเสร็จและส่งให้ผู้สอบบัญชีภายในระยะเวลาที่กำหนดไว้ในระเบียบหรือข้อบังคับว่าด้วยการนั้น

ข้อ ๔๑ 
ให้ผู้ตรวจสอบภายในของสำนักงานเป็นผู้สอบบัญชีของสวัสดิการ
มีหน้าที่ทำการตรวจสอบและรับรองบัญชีและงบการเงินของสวัสดิการ
โดยให้แล้วเสร็จภายในสามสิบวันนับแต่วันที่ได้รับงบการเงินตามข้อ ๓๘

ข้อ ๔๒ 
สมุดบัญชีและเอกสารหลักฐานต่าง ๆ
ที่ผู้สอบบัญชีรับรองถูกต้องแล้วต้องเก็บรักษาไว้เป็นเวลาไม่น้อยกว่าสิบปี

บทเฉพาะกาล

ข้อ ๔๓ 
การใดที่ดำเนินการอยู่ในวันที่ระเบียบนี้ใช้บังคับ
ให้ดำเนินการต่อไปได้ตามความเหมาะสมและจำเป็น โดยต้องไม่เกิดความเสียหายแก่สวัสดิการของสำนักงาน

ข้อ ๔๔ 
ให้คณะกรรมการสวัสดิการสำนักงานคณะกรรมการกฤษฎีกาตามคำสั่งที่ ๒๐๗/๒๕๕๐
เรื่อง แต่งตั้งคณะกรรมการสวัสดิการสำนักงานคณะกรรมการกฤษฎีกา ลงวันที่ ๓๑ ตุลาคม
พ.ศ. ๒๕๕๐ เป็นคณะกรรมการสวัสดิการตามระเบียบนี้ และสิ้นสุดลงเมื่อผู้แทนสมาชิกในคณะกรรมการดังกล่าวดำรงตำแหน่งครบระยะเวลาสองปีนับแต่วันที่มีคำสั่งดังกล่าว
ในกรณีที่คณะกรรมการตามวรรคหนึ่งสิ้นสุดลงแต่ยังมิได้มีการแต่งตั้งคณะกรรมการสวัสดิการชุดใหม่
ให้คณะกรรมการดังกล่าวปฏิบัติหน้าที่ต่อไปจนกว่าจะมีการแต่งตั้งคณะกรรมการสวัสดิการชุดใหม่

ให้ไว้ ณ วันที่ ๒๒
เมษายน พ.ศ. ๒๕๕๒
จริยา  เจียมวิจิตร
(นางจริยา  เจียมวิจิตร)
ประธานกรรมการสวัสดิการ
สำนักงานคณะกรรมการกฤษฎีกา

โชติกานต์/ปรับปรุง
๑๑ กรกฎาคม ๒๕๕๙